
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	22 aprilie 2009

	Nr.
	27/297


R A P O R T

asupra proiectului de Lege privind voucherele de vacanţă
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 31/2007 din 12 februarie 2007, cu dezbaterea pe fond, în procedură obişnuită, a proiectului de Lege privind voucherele de vacanţă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.990/17.07.2006)

· avizul negativ al Comisiei pentru buget, finanţe şi bănci (nr.34/12.03.2007)

· avizul favorabil al Comisiei juridice, de disciplină şi imunităţi (nr.31/92/21.02.2007)

· punctele de vedere negative ale Guvernului (nr.2636 din 29.08.2006 şi nr.91/DRP din 20.02.2009)
· punctul de vedere negativ al Ministerului Finanţelor Publice, transmis prin adresa nr.15718 din 03.03.2009.

Proiectul de lege are ca obiect de reglementare crearea cadrului legal necesar impulsionării dezvoltării turismului prin adoptarea unui mecanism de stimulare a angajatorilor şi a salariaţilor de a recurge la servicii turistice în concediul de odihnă şi în timpul liber, prin crearea unui sistem de instrumente financiare numite vouchere de vacanţă, cu mecanisme adecvate de finanţare şi decontare a costurilor cu transportul, cazarea etc. pentru o anumită perioadă de timp, de care să beneficieze fiecare salariat, indiferent de mediul în care lucrează, respectiv public sau privat.
Comisia propune Plenului Camerei Deputaţilor respingerea proiectului de lege din următoarele considerente:

· evitarea paralelismului legislativ, întrucât se află în vigoare Ordonanţa de urgenţă a Guvernului nr.8/2009 privind acordarea tichetelor de vacanţă, care are acelaşi obiect de reglementare. 
· reglementarea insuficientă a unor aspecte importante, ceea ce duce la imposibilitatea aplicării legii, respectiv prevederi referitoare la unităţile emitente ale voucherelor de vacanţă, la organizarea şi desfăşurarea activităţii de obţinere a voucherelor, la cadrul legal care să ofere un sistem de control adecvat, dar şi la cheltuielile aferente, mai ales cui revin aceste cheltuieli şi din ce fonduri se suportă. 
· în ceea ce priveşte regimul sancţionator propus rezultă o dublă răspundere, contravenţională şi penală, pentru încălcarea aceloraşi prevederi, determinate prin norme de trimitere, ceea ce nu este posibil. Dacă se dorea instituirea răspunderii penale, era necesar ca faptele, altele decât cele ce constituie contravenţii, să fie prezentate distinct şi să prevadă elementele constitutive specifice infracţiunilor.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 15 aprilie 2009 au participat, în conformitate cu prevederile art.55 din Regulamentul Camerei Deputaţilor:

· d-l Corneliu Popovici – Secretar de Stat, Ministerul Turismului
· d-na Doina Lica – şef serviciu, Ministerul Finanţelor Publice.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu 15 voturi pentru şi 3 abţineri.

Proiectul de lege a fost adoptat de Senat în şedinţa din 6 februarie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ






Întocmit,

Expert parlamentar Sorina SZABO

